บ้านในวัยเด็กของสมเด็จพระสันตะปาปาเลโอที่ 14

บ้านในวัยเด็กของสมเด็จพระสันตะปาปาเลโอที่ 14 (พระนามประสูติ รอเบิร์ต พรีโวสต์) เป็นบ้านอิฐเดี่ยวสำหรับครอบครัวตั้งอยู่ที่ 212 East 141st Place ในเมืองดอลตัน รัฐอิลลินอย ประเทศสหรัฐ บ้านหลังนี้มี 3 ห้องนอน 2 ห้องน้ำ เป็นของหลุยส์และมิลเดรด พรีโวสต์ บิดามารดาของพระองค์ ตั้งแต่ ค.ศ. 1949 จนถึงช่วงคริสต์ทศวรรษ 1990 ทั้งคู่ซื้อบ้านสร้างใหม่หลังนี้โดยจ่ายค่าจำนองเดือนละ 42 ดอลลาร์สหรัฐ พวกเขาเลี้ยงดูลูกสามคนในบ้านหลังนี้ ได้แก่ หลุยส์ จอห์น และรอเบิร์ต (ต่อมาคือสมเด็จพระสันตะปาปาเลโอที่ 14) ในช่วงวัยเด็ก รอเบิร์ต พรีโวสต์มักเล่นสมมติบทบาทเป็นบาทหลวงคาทอลิก โดยใช้โต๊ะรีดผ้าของครอบครัวเป็นแท่นบูชา ครอบครัวพรีโวสต์เป็นสมาชิกโบสถ์แม่พระรับเกียรติยกขึ้นสวรรค์ในย่านริเวอร์เดลของชิคาโกที่อยู่ใกล้เคียง รอเบิร์ตประสูติใน ค.ศ. 1955 และอาศัยอยู่ในบ้านหลังนี้ตลอดจนถึง ค.ศ. 1969 เมื่อพระองต์เริ่มเข้าเรียนที่โรงเรียนมัธยมเซนต์ออกัสตินเซมินารีในเมืองเลคทาวน์ รัฐมิชิแกน ครอบครัวพรีโวสต์ขายบ้านหลังนี้ใน ค.ศ. 1996 บ้านหลังนี้เปลี่ยนมือหลายครั้งในช่วงหลายปีต่อมา ต่อมาใน ค.ศ. 2024 บ้านหลังนี้ถูกซื้อเพื่อนำไปปรับปรุงและขายต่อในราคาประมาณ 200,000 ดอลลาร์สหรัฐในช่วงต้น ค.ศ. 2025 แต่ป้ายประกาศขายถูกถอนออกหลังการประชุมเลือกสันตะปาปา ค.ศ. 2025 ซึ่งพรีโวสต์ได้รับเลือกเป็นสมเด็จพระสันตะปาปาเลโอ ในเดือนพฤษภาคม ค.ศ. 2025 บ้านหลังนี้ถูกนำออกประมูลโดยเริ่มต้นที่ราคา 250,000 ดอลลาร์สหรัฐ หน่วยงานหมู่บ้านดอลตันประกาศแผนการที่จะซื้อบ้านหลังนี้และร่วมมือกับมุขมณฑลชิคาโกเพื่ออนุรักษ์ไว้เป็นสถานที่ทางประวัติศาสตร์ที่เปิดให้ประชาชนเข้าชม ตามจดหมายจากทนายความของหมู่บ้านถึงเจ้าของทรัพย์สิน เทศบาลแสดงเจตจำนงที่จะซื้อบ้านหลังนี้ รวมถึงตัวเลือกในการซื้อผ่านการเวนคืนที่ดินหากจำเป็น รายงานข่าวท้องถิ่นระบุว่าชุมชนโดยทั่วไปให้การสนับสนุนโครงการนี้ แม้ว่าผู้อยู่อาศัยบางส่วนแสดงความกังวลเกี่ยวกับหนี้สินของหมู่บ้าน สภาพโครงสร้างพื้นฐาน และผลประโยชน์ทางเศรษฐกิจที่อาจเกิดขึ้นจากโครงการนี้ก็ตาม ในเดือนกรกฎาคม ค.ศ. 2025 คณะกรรมการบริหารหมู่บ้านดอลตันลงมติเป็นเอกฉันท์ให้เสนอซื้อที่ดินและทำการซื้อขายเสร็จสิ้นในเดือนเดียวกันนั้นในราคา 375,000 ดอลลาร์สหรัฐ ในเดือนธันวาคม ค.ศ. 2025 บ้านหลังนี้ได้รับการกำหนดให้เป็นสถานที่สำคัญทางประวัติศาสตร์โดยหมู่บ้านดอลตัน อ้างอิง แหล่งข้อมูลอื่น วิกิมีเดียคอมมอนส์มีสื่อเกี่ยวกับ Childhood home of Pope Leo XIV